สุดารัตน์เผย ไทยสร้างไทยหนุนปราบแก๊งอาชญากรข้ามชาติ เร่งทำลายฐานให้สิ้นซาก
.
วันนี้ (12 มกราคม) คุณหญิงสุดารัตน์ เกยุราพันธุ์ หัวหน้าพรรคไทยสร้างไทย ตั้งคำถามว่า ‘เราเดินมาถึงจุดที่ประเทศไทยกลายเป็น Hub หรือศูนย์กลางของสิ่งชั่วร้ายได้อย่างไร’ ทั้งการค้ามนุษย์ อาชญากรรมข้ามชาติ เช่น กรณีของซิงซิง ดาราชาวจีนที่ถูกหลอกจากไทยไปยังเมียวดี ประเทศเมียนมา ซึ่งเป็นฐานสแกมเมอร์ แก๊ง Call Center ที่อยู่ตรงข้ามจังหวัดตาก มีประชาชนจากหลายสัญชาติที่ถูกหลอกหรือถูกจับจากไทยไปยังเมียวดี กระทบกับภาพลักษณ์และความปลอดภัยในการเดินทางมาท่องเที่ยวประเทศไทยอย่างแน่นอน
.
โดยเฉพาะกรณีดาราจีน จน Xiaohongshu ซึ่งเป็นแพลตฟอร์มโซเชียลมีเดียที่มีความนิยมในหมู่คนรุ่นใหม่ มีการพูดถึงความปลอดภัยในการมาเที่ยวเมืองไทยถึงกว่าแสนโพสต์ ซึ่งอาจส่งผลกระทบต่อการท่องเที่ยวของชาวจีนที่จะเดินทางมายังประเทศไทยในช่วงวันหยุดตรุษจีน
.
นอกจากนั้นทางฝั่งกัมพูชา ที่เมืองปอยเปต มีคนไทยตกตึก 18 ชั้นเสียชีวิตถึง 3 รายในรอบปี รวมทั้งมีคนไทยสูญหายอีกหลายร้อยราย และยังมีคนไทยขอความช่วยเหลือไปยังสถานทูตไทยในกัมพูชาอีกเกือบ 7,000 รายในปีที่ผ่านมา จึงถือเป็นเรื่องใหญ่ที่ต้องเร่งช่วยเหลือคนไทยที่ถูกขบวนการค้ามนุษย์หลอกไปใช้งานอย่างทรมาน
.
ทางการไทยออกมาระบุว่า มีอาคาร 18 ชั้นที่คนไทยตกตึกเสียชีวิตถึง 3 ราย เป็นแหล่งกักขังคนไทยที่ถูกบังคับให้ทำงานใน Call Center กลางเมืองปอยเปต ซึ่งเชื่อมกับอาคาร 25 ชั้นที่ด้านล่างเป็นคาสิโน แต่ด้านบนเป็นฐานของเว็บพนันออนไลน์หลายบริษัท
.
ทักษิณ ชินวัตร อดีตนายกรัฐมนตรี ประกาศว่ารู้ข้อมูลของกลุ่มอาชญากรข้ามชาติที่มีฐานอยู่ทั้งเมียนมาและกัมพูชาเป็นอย่างดี และประกาศว่าจะส่งกำลังไปปราบให้สิ้นซาก ดิฉันเห็นว่าถึงเวลาแล้วที่รัฐบาลต้องเอาจริงเอาจัง ลงมือจัดการกับเรื่องชั่วร้ายเหล่านี้ที่เป็นทั้งการค้ามนุษย์ อาชญากรรม การปล้นคนไทย ทั้งทาง Call Center และพนันออนไลน์
.
ดังนั้นเมื่ออดีตนายกฯ ทักษิณ รู้ข้อมูลดีและยังมีความสัมพันธ์ส่วนตัวที่ดีกับผู้นำของประเทศกัมพูชาและเมียนมา รัฐบาลจึงควรเร่งดำเนินการกวาดล้างแก๊งอาชญากรรมข้ามชาติเหล่านี้ทันที
.
“ตลอดจนต้องฝากท่านนายกฯ ทักษิณ ให้กวาดล้างผู้มีอำนาจในประเทศไทยที่ได้รับประโยชน์จากเว็บพนันออนไลน์และ Call Center ซึ่งอดีตนายกฯ ทักษิณ น่าจะรู้ดีว่าใครได้รับผลประโยชน์มหาศาลจากแก๊ง Call Center และเว็บพนันออนไลน์เหล่านี้ที่ทำให้คนไทยและประเทศไทยได้รับความเสียหาย”
.
#พรรคไทยสร้างไทย